Un conducător auto a provocat daune serioase la patru mașini și apoi a abandonat vehiculul pe care îl furase și a luat-o la fugă în București. Autoritățile îl caută pe individul respectiv.
Potrivit Antena 3 CNN, se pare că în mașina furată de individ se mai afla o cheie de rezervă, dar pe care proprietarul susține că o știa a fi nefuncțională.
Astfel că persoana care a reușit să pătrundă în mașină a găsit acea cheie, a pornit vehiculul și a lovit alte patru autoturisme, după care a luat-o la fugă.
Autoritățile au identificat individul și încearcă să-l localizeze. Proprietarul mașinii sugerează că ar fi vorba despre un străin care era sub influența alcoolului.
Chiar în jurul orei 07:00 Poliția Municipiului București a fost alertată prin intermediul serviciului 112 că un șofer a lovit alte patru autoturisme pe o stradă din Sectorul 2, după care a abandonat mașina și a plecat într-o direcție necunoscută.
„În această dimineață,16 mai 2024, în jurul orei 07.00, Direcția Generală de Poliție a Municipiului București – Secția 9 Poliție a fost sesizată, prin apel 112, cu privire la faptul că, pe o stradă din Sectorul 2, șoferul unui autoturism ar fi avariat alte patru autoturisme, după care ar fi abandonat mașina și ar fi plecat într-o direcție necunoscută.
Polițiștii care s-au deplasat de urgență la fața locului au luat legătura cu proprietarul autovehiculului în cauză, acesta declarănd faptul că, în cursul serii de 15 mai a.c., în jurul orei 21.00, a parcat mașina în apropiere, apoi s-a îndreptat către domiciliu.
Tootdată, a relatat că în torpedou ar fi lăsat o dublură a cheii, despre care știa că nu este funcțională. Ulterior, în urma investigațiilor efectuate, a fost identificat șoferul care ar fi condus mașina, fiind efectuate demersuri pentru depistarea acestuia”, a transmis Poliția Capitalei într-un comunicat.
În plus, polițiștii de la Secția de Furturi Auto vor prelua investigația pentru a continua cercetările și pentru a aplica măsurile legale necesare, sub supravegherea Parchetului de pe lângă Judecătoria Sectorului 2.